**Informaţii utile**

***pentru entitățile care au obligaţia de a aplica***

***Standardele Internaţionale de Raportare Financiară (IFRS)***

Potrivit prevederilor ***Ordinului ministrului finanţelor publice nr. 881 din 25 iunie 2012 privind aplicarea de către societăţile comerciale ale căror valori mobiliare sunt admise la tranzacţionare pe o piaţă reglementată, a Standardelor Internaţionale de Raportare Financiară***, *cu modificările ulterioare*, începând cu exerciţiul financiar al anului 2012, societăţile ale căror valori mobiliare sunt admise la tranzacţionare pe o piaţă reglementată au obligaţia de a aplicaStandardele Internaţionale de Raportare Financiară (IFRS) la întocmirea situaţiilor financiare anuale individuale.

Prin urmare, în prezent, aceste entități aplică ***Reglementările contabile conforme cu Standardele Internaţionale de Raportare Financiară, aprobate prin Ordinul ministrului finanţelor publice nr. 2.844 din 12 decembrie 2016******(publicat în M.O. al României nr. 1.020 din 19 decembrie 2016),*** ***cu modificările și completările ulterioare.***

De asemenea, începând cu exerciţiul financiar al anului 2018, în baza ***Ordinului ministrului finanţelor publice nr. 666 din 9 iunie 2015 (publicat în M.O. al României nr. 442 din 22 iunie 2015), unele entități cu capital de stat*** nominalizate în anexa la ordinul menționat au obligația de a organiza şi conduce contabilitatea potrivit *Reglementărilor contabile conforme cu Standardele internaţionale de raportare financiară aprobate prin Ordinul ministrului finanţelor publice nr. 2.844/2016*.

PotrivitOrdinului ministrului finanţelor publice nr. 2.844/2016, **Standardele Internaţionale de Raportare Financiară (IFRS) reprezintă standardele adoptate potrivit procedurii prevăzute de *Regulamentul (CE) nr. 1.606/2002 al Parlamentului European şi al Consiliului din 19 iulie 2002 privind aplicarea standardelor internaţionale de contabilitate*.**

**Standardele Internaţionale de Raportare Financiară (IFRS)** sunt emise de Consiliul pentru Standarde Internaţionale de Contabilitate (International Accounting Standards Board – IASB, <https://www.ifrs.org/>).

Pentru a fi aplicabile entităţilor din Uniunea Europeană, **standardele de contabilitate (IFRS) emise de IASB sunt supuse unei analize la nivelul Uniunii Europene**, procesul finalizându-se prin emiterea de *regulamente europene de adoptare a standardelor*.

*Regulamentul (CE) nr. 1606/2002 al Parlamentului European şi al Consiliului din 19 iulie 2002 privind aplicarea standardelor internaţionale de contabilitate* reprezintă cadrul legal european în baza căruia standardele IFRS sunt adoptate şi utilizate în cadrul Uniunii Europene. Conform definiţiei cuprinse în Regulamentul (CE) nr. 1606/2002, **standardele internaţionale de contabilitate înseamnă** Standardele Internaţionale de Contabilitate (IAS), Standardele Internaţionale de Raportare Financiară (IFRS) şi Interpretările corespunzătoare (Interpretările SIC-IFRIC), amendamentele ulterioare aduse standardelor respective şi interpretărilor aferente, standardele viitoare şi interpretările aferente emise sau adoptate de către Consiliul Standardelor Internaţionale de Contabilitate (IASB).

Comisia Europeană decide asupra aplicabilităţii standardelor internaţionale de contabilitate de către companiile europene, cu respectarea procedurilor, principiilor şi criteriilor de la nivelul Comisiei.

Toate regulamentele europene de adoptare a standardelor internaţionale de contabilitate publicate de IASB sunt aprobate în baza *Regulamentului (CE) nr. 1606/2002*.

Actul normativ european în vigoare emis în temeiul Regulamentului (CE) nr. 1.606/2002, care cuprinde toate standardele și amendamentele aduse acestora este *Regulamentul (CE) nr. 1.126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului.*Astfel, pe măsură ce IASB publică noi standarde, în mod corespunzător, Comisia Europeană emite regulamente prin care se adoptă noile standarde sau amendamente ale acestora, pentru uzul entităţilor europene.

Periodic, Comisia Europeană publică o *versiune consolidată* a Regulamentului (CE) nr. 1.126/2008 care include standardele adoptate în UE, la zi. *Această versiune consolidată nu are caracter oficial, însă reprezintă un instrument util pentru entitățile care aplică IFRS.*

Atât versiunea consolidată a Regulamentului (CE) nr. 1.126/2008, cât și alte informații cu privire la aplicarea IFRS în UE se regăsesc pe site-ul Comisiei Europene, la secțiunea *Company Reporting* (<http://ec.europa.eu/finance/company-reporting/index_en.htm>).

În **Anexa 1** este prezentată o listă, în ordine cronologică, a regulamentelor europene prin care au fost aprobate standardele IFRS.

**Anexa 2**reprezintă o situaţie a Standardelor Internaţionale de Raportare Financiară (IFRS), prezentate în funcţie de regulamentele europene prin care acestea au fost adoptate pentru utilizare în Uniunea Europeană, respectiv amendate ulterior.

*Situaţiile cuprinse în Anexa 1 şi în Anexa 2 reprezintă instrumente de lucru pentru societăţile care au obligaţia de a aplica Standardele Internaţionale de Raportare Financiară și care intră în aria de reglementare contabilă a Ministerului Finanțelor.*

**Lista societăţilor cărora le sunt incidente prevederile OMFP nr. 881/2012 este publicată pe *site*-ul Autorităţii de Supraveghere Financiară (www.asformania.ro) – Sectorul Instrumentelor şi Investiţiilor Financiare (*secțiunea Supraveghere > Piața de capital > Emitenți > Transparență > Societăți comerciale sub incidența O.M.F. 881/2012*).**.